Niekerkshoop-plaasaanval: Boer met warm yster gebrand | Maroela Media
Die polisie in Niekerkshoop in Noord-Kaap het 'n intensiewe soektog geloods om ses gewapende mans wat glo 'n 60-jarige boer Woensdagoggend op sy plaas digby Niekerkshoop aangeval het, vas te trek.
Brig. Mohale Ramatseba, woordvoerder van die polisie, het gesê die verdagtes het omstreeks 10:00 die boer op sy plaas oorrompel en sy buik met 'n warm yster gebrand.
Die verdagtes het met 'n enkelkajuit Toyota-bakkie op die vlug geslaan. Die polisie het die bakkie sowat 15 km buitekant Griekwastad, in die rigting van Groblershoop, opgespoor. Die verdagtes was egter skoonveld.
Ramatseba sê die polisie ondersoek tans of enige ander items behalwe die bakkie gesteel is.
Die boer is tans in die hospitaal en kry die nodige mediese behandeling.
"Die verdagtes is gevaarlik en gewapen. Ons raai lede van die publiek aan om die polisie dadelik te kontak indien enigiemand inligting oor die verdagtes het," het Ramatseba gesê. Kapt. Paul Goliath, stasiebevelvoerder van Niekerkshoop, kan by 082 448 6910 gebel word of die ondersoekbeampte, Godffrey Kubashe, by 082 448 6572.
Lt.genl. Risimati Peter Shivuri, provinsiale kommissaris van die Noord-Kaapse polisie, het gesê die polisie sal seker maak dat geregtigheid sal geskied. "Veiligheid in landelike gebiede is 'n prioriteit in die Noord-Kaap, en misdadigers kan nie toegelaat word om die boerderygemeenskap te bedreig nie," het Shivuri gesê.
Hierdie wys net dat plaasaanvalle enige plek in die land, selfs afgeleë dele, kan plaasvind. Boere moet dus in alle gevalle paraat wees ongeag waar hulle bly.
Maar nie 'n 72 uur plan nie.
Kyk net hoe lafhartig, 6 inbrekers om 1 boer te oorrompel en dan wreedaardig te martel. Die tronkstraf vir die persone sal seker weereens minimaal wees. Vergelyk dit nou met Januz Walluz (spelling) se geval. Hy sal sekerlik nooit weer die buitelug sien nie. Dubbele standaarde???